sagorsarker/bangla-wikipedia huggingface dataset:
মোহাম্মদ শাহীন ইকবাল

অ্যাডমিরাল মোহাম্মদ শাহীন ইকবাল, এনবিপি, এনইউপি, এনডিসি, এএফডব্লিউসি, পিএসসি বাংলাদেশ নৌবাহিনীর ১৬ তম প্রধান। তিনি ২৫ জুলাই ২০২০ সাল থেকে ২৪ জুলাই ২০২৩ পর্যন্ত তিন বছরের জন্য নৌপ্রধান হিসেবে দায়িত্ব পালন করেন।
শাহীন ইকবাল ১ জুন ১৯৮০ সালে বাংলাদেশ নৌবাহিনীতে যোগদান করে ১ ডিসেম্বর ১৯৮২ সালে বাংলাদেশ নৌবাহিনীর এক্সিকিউটিভ শাখায় কমিশন লাভ করেন।
তিনি যুক্তরাষ্ট্র হতে নেভাল স্টাফ কোর্স, মেরিটাইম কম্পোনেন্ট কমান্ডার ফ্ল্যাগ অফিসার কোর্স, ইন্টারন্যাশনাল সারফেস ওয়ারফেয়ার কোর্স, ভারত হতে এন্টি সাবমেরিন ওয়ারফেয়ার কোর্স এবং মিরপুর ন্যাশনাল ডিফেন্স কলেজ হতে এনডিসি কোর্সসহ বিভিন্ন গুরুত্বপূর্ণ প্রশিক্ষণ সম্পন্ন করেন।
তিনি নৌসদরে সহকারী নৌপ্রধান (অপারেশান্স), সহকারী নৌপ্রধান (পার্সোনেল), পরিচালক নৌঅপারেশান্স, পরিচালক নৌগোয়েন্দা, চট্টগ্রাম নৌঅঞ্চলের আঞ্চলিক কমান্ডার, খুলনা নৌঅঞ্চলের আঞ্চলিক কমান্ডার, জাতীয় নিরাপত্তা গোয়েন্দা সংস্থার পরিচালকসহ বিভিন্ন গুরুত্বপূর্ণ পদে দায়িত্ব পালন করেন।
রিয়ার অ্যাডমিরাল ইকবালকে ২০২০ সালের ১৮ জুলাই ভাইস অ্যাডমিরাল পদে এবং ৩ সেপ্টেম্বর অ্যাডমিরাল পদে পদোন্নতি দেয়া হয়। তিনি ২০২৩ সালের ২৪ জুলাই অবসরে যান। 
মোহাম্মদ শাহীন ইকবাল প্রশিক্ষণে উচ্চতর গ্রেডিং অর্জন ও কৃতিত্ব রাখায় নৌবাহিনী প্রধানের সর্বোচ্চ প্রশংসা পত্র সহ নৌবাহিনীর সর্বোচ্চ পদক (এনবিপি) এবং নৌ উৎকর্ষ পদক (এনইউপি)-এ ভূষিত হন।
সিসেলি টাইসন

সিসেলি লুইস টাইসন (; ১৯ নভেম্বর ১৯২৪ - ২৮ জানুয়ারি ২০২১) হলেন একজন মার্কিন অভিনেত্রী ও সাবেক ফ্যাশন মডেল। সাত দশকের অধিক সময়ের কর্মজীবনে তিনি পর্দা ও মঞ্চে বলিষ্ঠ আফ্রিকান-মার্কিন নারী চরিত্রে কাজের জন্য সুপরিচিত। তিনি তিনটি প্রাইমটাইম এমি পুরস্কার, চারটি ব্ল্যাক রিল পুরস্কার, একটি স্ক্রিন অ্যাক্টরস গিল্ড পুরস্কার, একটি টনি পুরস্কার, একটি একাডেমি সম্মানসূচক পুরস্কার ও একটি পিবডি পুরস্কার অর্জন করেছেন।
কর্মজীবনের শুরুতে চলচ্চিত্রে ও টেলিভিশনে ছোট চরিত্রে অভিনয়ের পর টাইসন "সাউন্ডার" (১৯৭২) চলচ্চিত্রে রেবেকা মরগান চরিত্রে অভিনয় করে দর্শকের নজর কাড়েন এবং সমালোচকদের প্রশংসা লাভ করেন। এই চলচ্চিত্রে অভিনয়ের জন্য তিনি শ্রেষ্ঠ অভিনেত্রী বিভাগে একাডেমি পুরস্কার ও নাট্যধর্মী চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন। ১৯৭৪ সালের টেলিভিশন চলচ্চিত্র "দি অটোবায়োগ্রাফি অব মিস জেন পিটম্যান"-এ নাম ভূমিকায় অভিনয় করে তিনি আরও সমাদৃত হন, এবং দুইটি এমি পুরস্কার অর্জন করেন ও একটি বাফটা পুরস্কারের মনোনয়ন লাভ করেন।
২০১৫ সালে টাইসন কেনেডি সেন্টার সম্মাননা লাভ করেন। ২০১৬ সালে নভেম্বরে তিনি মার্কিন যুক্তরাষ্ট্রের সর্বোচ্চ বেসামরিক সম্মাননা প্রেসিডেনশিয়াল মেডেল অব ফ্রিডমে ভূষিত হন। ২০২০ সালে টেলিভিশন হল অব ফেমে তার নাম অন্তর্ভুক্ত করা হয়।
টাইসন ১৯২৪ সালের ১৯শে ডিসেম্বর নিউ ইয়র্ক সিটির হারলেমে জন্মগ্রহণ করেন। তার মাতা ফ্রেডেরিকা টাইসন একজন গৃহকর্মী ছিলেন এবং পিতা উইলিয়াম অগাস্টিন টাইসন কাঠমিস্ত্রী, রঙমিস্ত্রী ও অন্য যেসব কাজ পেতেন তাই করতেন। তার পিতামাতা ওয়েস্ট ইন্ডিজের নেভিস থেকে অভিবাসিত হয়ে মার্কিন যুক্তরাষ্ট্রে এসেছিলেন। তার পিতা ২১ বছর বয়সে নিউ ইয়র্ক সিটিতে পৌঁছান এবং ১৯১৯ সালের ৪ঠা আগস্ট এলিস দ্বীপপুঞ্জে আসেন।
"ইবনি" পত্রিকার একজন আলোকচিত্রী টাইসনকে আবিষ্কার করার পর তিনি সফল ফ্যাশন মডেল হয়ে ওঠেন। তার প্রথম অভিনীত চলচ্চিত্র ছিল ১৯৫৬ সালের "ক্যারিব গোল্ড"। ১৯৫৮ সালে হারলেম ওয়াইএমসিএ-তে ভিনেট ক্যারলের "ডার্ক অব দ্য মুন" নাটকে অভিনয়ের মধ্য দিয়ে তিনি মঞ্চে প্রথম কাজ করেন। টাইসন ১৯৫৯ সালের "অডস অ্যাগেইন্সট টুমরো" ও "দ্য লাস্ট অ্যাংরি ম্যান" এবং ১৯৬০ সালের হাস্যরসাত্মক "হো ওয়াজ দ্যাট লেডি?" চলচ্চিত্রে ছোট চরিত্রে অভিনয় করেন। ১৯৬১ সালে এনবিসির ধারাবাহিক "দ্য ইটার্নাল লাইট" দিয়ে তার টেলিভিশনে অভিষেক ঘটে।
টাইসন "সাউন্ডার" (১৯৭২) চলচ্চিত্রে রেবেকা মরগান চরিত্রে অভিনয় করে সমাদৃত হন। এই চলচ্চিত্রে অভিনয়ের জন্য তিনি শ্রেষ্ঠ অভিনেত্রী বিভাগে একাডেমি পুরস্কার ও নাট্যধর্মী চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন' এবং শ্রেষ্ঠ অভিনেত্রী বিভাগে ন্যাশনাল সোসাইটি অব ফিল্ম ক্রিটিকস ও ন্যাশনাল বোর্ড অব রিভিউ পুরস্কার অর্জন করেন।
১৯৭৪ সালে টাইসন টেলিভিশন চলচ্চিত্র "দি অটোবায়োগ্রাফি অব মিস জেন পিটম্যান"-এ নাম ভূমিকায় অভিনয় করেন। ক্রীতদাস জীবন থেকে আফ্রিকান-মার্কিন নাগরিক অধিকার আন্দোলন পর্যন্ত একজন শতবর্ষী কৃষ্ণাঙ্গ নারীর জীবন ফুটিয়ে তোলা এই চরিত্রে অভিনয়ের জন্য তিনি সীমিত বা সংকলিত ধারাবাহিক বা চলচ্চিত্রে সেরা প্রধান অভিনেত্রী বিভাগে প্রাইমটাইম এমি পুরস্কার ও বর্ষসেরা অভিনেত্রী - বিশেষ বিভাগে এমি পুরস্কার অর্জন করেন। এছাড়া তিনি এই কাজের জন্য প্রধান চরিত্রে শ্রেষ্ঠ অভিনেত্রী বিভাগে বাফটা টিভি পুরস্কারের মনোনয়ন লাভ করেন।
বনবাণী

বনবাণী হল রবীন্দ্রনাথ ঠাকুর কর্ত্তৃক রচিত একটি বাংলা কাব্যগ্রন্থ। এটি ১৯৩১ সালে প্রকাশিত হয়। এটি রবীন্দ্রনাথের কাব্য রচনার "বলাকা পর্ব"-এর অন্তর্গত একটি উল্লেখযোগ্য সৃষ্টি। এটিতে রবীন্দ্রনাথ মানবজীবন ও পরিবেশে উদ্ভিদরাজির প্রয়োজনীয়তার ভাবনা নিয়ে অবতীর্ণ হয়েছেন।
" বনবাণী" কাব্যগ্রন্থের অন্তর্গত কবিতাগুলি হল–
১. বৃক্ষবন্দনা
২. জগদীশচন্দ্র
৩. দেবদারু
৪. আম্রবন
৫. নীলমণিলতা
৬. কুরচি
৭. শাল
৮. মধুমঞ্জরি
৯. নারিকেল
১০. চামেলিবিতান
১১. পরদেশী
১২. কুটিরবাসী
১৩. হাসির পাথেয়
১৪. বৃক্ষরোপণ উৎসব
মুহাম্মদ নাঈম

মুফতি মুহাম্মদ নাঈম (১৯৫৮ - ২০ জুন ২০২০) একজন পাকিস্তানি আলেম এবং ইসলামী পণ্ডিত যিনি জামিয়া বিন্নুরিয়া মুহতামিম হিসাবে দায়িত্ব পালন করেছিলেন।.
তাঁর পৈত্রিক পরিবার ভারতীয় গুজরাত থেকে সুরত এসেছিলেন। তাঁর দাদা জন্মগ্রহণ করেছিলেন একটি পারসি পরিবারে যিনি পরবর্তীতে ইসলাম ধর্ম গ্রহণ করেছিলেন। মুহাম্মদ নাঈম ১৯৫৮ সালে জন্মগ্রহণ করেন। তিনি বেফাকুল মাদারিসিল আরাবিয়া পাকিস্তানের নির্বাহী সদস্য ছিলেন।
কাতালিনা সান্দিনো মোরেনো

কাতালিনা সান্দিনো মোরেনো (জন্ম ১৯ এপ্রিল ১৯৮১) হলেন একজন কলম্বিয় অভিনেত্রী। তিনি "মারিয়া ফুল অব গ্রেস" চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন এবং শার্লিজ থেরনের সাথে যৌথভাবে শ্রেষ্ঠ অভিনেত্রী বিভাগে রৌপ্য ভল্লুক অর্জন করেন। তার অভিনীত অন্যান্য উল্লেখযোগ্য চলচ্চিত্র হল "লাভ ইন দ্য টাইম অব কলেরা" (২০০৭), "চে" (২০০৮), "" (২০১০) ও "আ মোস্ট ভায়োলেন্ট ইয়ার" (২০১৪)।
সান্দিনো মোরেনো ১৯৮১ সালের ১৯শে এপ্রিল কলম্বিয়ার বোগোতায় এক মধ্যবিত্ত পরিবারে জন্মগ্রহণ করেন। তার পিতা ছিলেন একজন পশুচিকিৎসক এবং মাতা একজন প্যাথলজিস্ট। তিনি বোগোতার সেন্ট জর্জ্‌স স্কুলে পড়াশোনা করেন। অভিনেত্রী হওয়ার পূর্বে তিনি বোগোতার পোন্তিফিসিয়া বিশ্ববিদ্যালয়ে বিজ্ঞাপন বিষয়ে অধ্যয়ন করেন।
বোগোতায় এক নাট্য বিদ্যালয়ে মোরেনোর অভিনয়ের প্রতিভা নজরে আসার পর ২০০৩ সালে তাকে "মারিয়া ফুল অব গ্রেস" চলচ্চিত্রে অভিনয়ের জন্য ডাকা হয়। তার প্রাক-বাছাই অভিনয় পরীক্ষা নেওয়া হয় নিউ ইয়র্ক ও কলম্বিয়ায়। এরপর তিনি মূল অডিশনের জন্য চূড়ান্তভাবে মনোনীত হন এবং সেখানে তিনি ৯০০ জন মেয়েকে হারিয়ে প্রধান চরিত্রটিতে অভিনয়ের সুযোগ লাভ করেন। তাকে ফুল বাগানে কাজ করা একজন কলম্বিয় তরুণী ও পরে মাদক ব্যবসায়ের সাথে জড়িয়ে পড়া মারিয়া আলভারেজ চরিত্রে দেখা যায়। চলচ্চিত্রে সান্দিনো মোরেনোর অভিনয় প্রশংসিত হয় এবং বিভিন্ন ওয়েবসাইট ও চলচ্চিত্র সমালোচনার সাইট থেকে ইতিবাচক পর্যালোচনা অর্জন করে। এই কাজের জন্য তিনি শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। এই মনোনয়নের ফলে তিনি অস্কারের মনোনীত প্রথম কলম্বিয়, দ্বিতীয় দক্ষিণ আমেরিকান ও তৃতীয় হিস্পানিক অভিনেত্রী। এছাড়া তিনি শার্লিজ থেরনের সাথে যৌথভাবে শ্রেষ্ঠ অভিনেত্রী বিভাগে রৌপ্য ভল্লুক অর্জন করেন এবং একটি স্ক্রিন অ্যাক্টরস গিল্ড পুরস্কারের মনোনয়ন লাভ করেন।
২০০৭ সালে তিনি গাব্রিয়েল গার্সিয়া মার্কেজের "লাভ ইন দ্য টাইম অব কলেরা" উপন্যাস অবলম্বনে নির্মিত "একই নামের" চলচ্চিত্রে হিলদেব্রান্দা সানচেজ চরিত্রে অভিনয় করেন। এতে তার সহশিল্পী ছিলেন হাভিয়ের বারদেম ও ফের্নান্ডা মন্টেনেগ্রো। পরের বছর তিনি বেনিসিও দেল তোরোর সাথে স্টিভেন সোডারবার্গের "চে" (২০০৮) চলচ্চিত্রে এর্নেস্তো "চে" গেভারার দ্বিতীয় স্ত্রী আলেইদা মার্চ দে গেভারা চরিত্রে অভিনয় করেন। চলচ্চিত্রটি সমালোচকদের নিকট থেকে প্রশংসা লাভ করে।
২০১০ সালে তিনি স্টেফানি মাইয়ারের রচিত উপন্যাস অবলম্বনে নির্মিত "" চলচ্চিত্রে নারী ভ্যাম্পায়ার মারিয়া চরিত্রে অভিনয় করেন। এছাড়া তিনি "রোয়া" (২০১৩) এবং অস্কার আইজ্যাক ও জেসিকা চ্যাস্টেইনের সাথে "আ মোস্ট ভায়োলেন্ট ইয়ার" (২০১৪) চলচ্চিত্রে শ্রেষ্ঠাংশে অভিনয় করেন।
সিদ্দিকুর রহমান (ভোলার রাজনীতিবিদ)

সিদ্দিকুর রহমান যিনি বাঘা সিদ্দিক ও হাইকমান্ড সিদ্দিক নামেও পরিচিত। বাংলাদেশের ভোলা জেলার রাজনীতিবিদ ও মুক্তিযোদ্ধা। তিনি তৎকালীন বাকেরগঞ্জ-৪ (বরিশাল-৪) ও ভোলা-২ আসনের সাবেক সংসদ সদস্য।
তিনি ৯ জুন ২০২৩ইং তারিখ শনিবার সকাল ১১টায় ঢাকায় নিজ বাসায় মারা যান ৷ ১০ জুন সকাল ৯টায় বোরহানউদ্দিন উপজেলার কেন্দ্রীয় ঈদগা মাঠে ১ম ও ১১টায়  তার নিজ গ্রামের মজমের হাট ফাজিল মাদ্রাসার মাঠে ২য় জানাজা শেষে পারিবারিক কবরস্থানে দাফন করা হয় ৷
তার জন্ম তারিখঃ ১৪/১২/১৯৪৪ইং
মৃত্যু তারিখঃ ০৯/০৬/২০২৩ইং
সিদ্দিকুর রহমান ১৯৪৪ সালের ১৪ ডিসেম্বর ভোলা জেলার বোরহানউদ্দিন উপজেলার দেউলা ইউনিয়নের বড়পাতা গ্রামে এক সম্ভ্রান্ত মুসলিম পরিবারে জন্মগ্রহণ করেন৷তার নানাবাড়ি দেউলা শিবপুর গ্রামের মুসলমান বাড়ি।তিনি ১৯৬০ সালে দেউলা রজ্জব আলী মাধ্যমিক বিদ্যালয় থেকে মেট্রিক পাশ করেন। তার খালাতো ভাই আলহাজ্ব মোফাজ্জল হক মৃধার অনুরোধে দেউলা রজ্জব আলী মাধ্যমিক বিদ্যালয়ে কিছুদিন শিক্ষকতা করেন।পরবর্তীতে পাকিস্তান সেনাবাহিনীতে যোগদান করেন।
১৯৭১ সালে বাংলাদেশে মুক্তিযুদ্ধ শুরু হলে সিদ্দিকুর রহমান তাতে সক্রিয়ভাবে অংশগ্রহণ করেন। ৬ মে ১৯৭১ সালে পাক বাহিনী ভোলার ওয়াপদাকে মূল ক্যাম্প করে। সেখানে হত্যাসহ ঘরবাড়ি পুড়িয়ে দিচ্ছিল পাকবাহিনী। সেনাবাহিনীতে কর্মরত সিদ্দিকুর পটুয়াখালী, খুলনা ও বরিশালে যুদ্ধ করেন। পরবর্তীতে ৯ নম্বার সেক্টর কমান্ডার মেজর জলিল তাকে সেখানে যুদ্ধ পরিচালনার জন্য পাঠান। ভোলার বোরহানউদ্দিনে ২২ অক্টোরব ১৯৭১ সালে দেউলার যুদ্ধে সিদ্দিকের নেতৃত্বে মুক্তিবাহিনী দখদার মুক্ত করেণ। ১০ ডিসেম্বর ১৯৭১ সালে ভোলা মুক্ত হয়।
সিদ্দিকুর ১৯৭৯ সালের দ্বিতীয় জাতীয় সংসদ নির্বাচনে বাংলাদেশ জাতীয়তাবাদী দলের প্রার্থী হিসেবে তৎকালীন বাকেরগঞ্জ-৪ (বরিশাল-৪) আসন থেকে সংসদ সদস্য নির্বাচিত হন। ১৯৮৮ সালের চতুর্থ জাতীয় সংসদ নির্বাচনে তিনি জাতীয় পার্টির প্রার্থী হিসেবে ভোলা-২ আসন থেকে সংসদ সদস্য নির্বাচিত হন।
দারুল উলুম বোল্টন

আল জামিয়া আল ইসলামিয়া দারুল উলুম বোল্টন ইংল্যান্ডের গ্রেটার ম্যানচেস্টারের বোল্টনে অবস্থিত একটি ইসলামি মাধ্যমিক বিদ্যালয়। যেটি দারুল উলুম দেওবন্দের আদর্শে পরিচালিত হয়।
এটি প্রথমে ব্রমলে ক্রস, বোল্টনে ১৯৯৩ সালে প্রতিষ্ঠিত হয়েছিল ২০০৬ সালে ছাত্র সংকুলান না হওয়ায় এটি “ব্রমলে ক্রস প্রাঙ্গণ” বিক্রয় করার সিদ্ধান্ত নেয়। একটি নতুন বাড়ি তৈরি এবং সংলগ্ন জমি কেনার জন্য স্থানীয় কাউন্সিল কর্তৃক একটি দর দেওয়া হয়েছিল। পরবর্তীকালে, ইনস্টিটিউট একটি কনভেন্টে স্থানান্তরিত হয়, যেখানে এখন রয়েছে। ২০০৮ সালে একটি প্রাক্তন পাবলিক বাড়ি কিনে ইনস্টিটিউটের জন্য দ্বিতীয় ক্যাম্পাস করা হয়।
দারুল উলুম ধর্মীয় ও সাধারণ, উভয় শিক্ষাকে সিলেবাসে অন্তর্ভুক্ত করেছে। 
ইসলামি শিক্ষা দুটি কোর্সে বিভক্ত: ইসলামিক থিওলজি কোর্স এবং হিফজ কোর্স। ইসলামিক থিওলজি কোর্সটি তাদের জন্য যারা ইসলামের আধ্যাত্মিক অনুশীলনগুলি সম্পর্কে জানতে চান। পাঠ্যক্রমটি দারুল উলুম দেওবন্দ প্রতিষ্ঠার পর থেকে দরস-ই-নিজামী শিক্ষণ বিন্যাসের ভিত্তিতে রয়েছে, যা মূলত হানাফি চিন্তাধারায় প্রতিষ্ঠিত। শিক্ষার্থীদের কুরআন, হাদিস, আরবী ভাষা, ব্যাকরণ এবং বাক্য গঠন, ইসলামী আইনশাসন, যুক্তি এবং বক্তৃতা ইত্যাদির সাথে সম্পর্কিত অনেকগুলি বই পড়ানো হয়। কোর্সটি ৭ টি পর্যায় নিয়ে গঠিত। হিফজ কোর্সটি তাদের জন্য যারা কুরআন মুখস্থ করতে চায়। এই কোর্সটি নির্ভর করে যে শিক্ষার্থীরা কুরআন মুখস্থ করতে কতক্ষণ সময় নেয়; তাদের ব্যক্তিগত গৃহশিক্ষক তাদের পরামর্শ এবং সহায়তা দিয়ে থাকেন।
বিদ্যালয়টি ১১ থেকে ১৬ বছর বয়সী শিক্ষার্থীদের মাধ্যমিক শিক্ষা সরবরাহ করে, যা তাদের বয়স যখন ১০ এবং ১১ এ পৌঁছায় তখন তাদের GCSE তে বসতে সক্ষম করে তোলে। স্কুলটি ইংরেজি, বিজ্ঞান, ইতিহাস, ভূগোল, ধর্মীয় শিক্ষা, আইসিটি, আধুনিক বিদেশী ভাষা এবং নাগরিকত্বের মধ্যে সীমাবদ্ধ নয়, জিসিএসই পর্যায়ে অধ্যয়নের জন্য বেছে নিতে অনেকগুলি বিষয় সরবরাহ করে। জিসিএসই ছাড়িয়ে স্কুলটি শিক্ষার্থীদের এ-লেভেল এবং বিটিইসি কোর্সও সম্পূর্ণ করতে দেয়।
মদিনাতুল উলুম আল ইসলামিয়া

মদিনাতুল উলুম আল ইসলামিয়া (উর্দু: ) ইংল্যান্ডের কিডেরমিনিস্টারের নিকটবর্তী ওয়ার্সস্টারশায়ার কাউন্টিতে অবস্থিত একটি ইসলামিক বোর্ডিং কলেজ। এটি দারুল উলুম ব্যুরির পরে বালকদের জন্য প্রতিষ্ঠিত একটি ইসলামি মাদ্রাসা, উভয়ই প্রয়াত পণ্ডিত ইউসুফ মুতালা প্রতিষ্ঠা করেছিলেন। এটি প্রথমে ১৯৮৭ সালে একটি বালিকা বোর্ডিং কলেজ হিসাবে প্রতিষ্ঠিত হয়েছিল (বর্তমানে জামিয়াতুল ইমাম মুহাম্মদ জাকারিয়া ব্র্যাডফোর্ড ভিত্তিক) এবং তারপরে ১৯৯২ সালে বালক কলেজ হিসাবে প্রত্যাবর্তিত হয়।
মদিনাতুল উলুম ১১ থেকে ২৮ বছর বয়সী শিক্ষার্থীদের শিক্ষা প্রদান করে। 
২০১৫ সালে এটি একটি নতুন হল নির্মাণ শুরু করে, যা বক্তৃতা, পরীক্ষা এবং বিনোদনমূলক কাজের জন্য ব্যবহৃত হবে। এই হলটি মদিনাতুল উলুম এবং দারুল উলুম ব্যুরি থেকে স্নাতকদের জন্য সম্মিলিত বার্ষিক স্নাতক অনুষ্ঠানে অংশ নিতে আসা অতিথিদেরও স্থান দেবে।
এটি যুক্তরাজ্যের স্কুল-সিলেবাসের সাথে মিলিয়ে দুটি ধাপে শিক্ষা প্রদান করে যা হিফজ প্রোগ্রাম এবং আলিমিয়াহ প্রোগ্রাম (দরস নিজামী সিলেবাসের ভিত্তিতে) নামে পরিচিত।
আলিমিয়াহ প্রোগ্রামটি ছয় বছরের কোর্স যাতে ইসলামি শিক্ষার তাফসীর, হাদীস, ফিকহ, আইনশাস্ত্র, দর্শন, ইতিহাস, ধর্মতত্ত্ব, শাস্ত্রীয় আরবী এবং কুরআন প্রভৃতি অনেক বিষয় অন্তর্ভুক্ত রয়েছে।
দারুল উলুম জাকারিয়া

দারুল উলুম জাকারিয়া (আরবি : دار العلوم زكريا) দক্ষিণ আফ্রিকার লেনাসিয়ার একটি আন্তর্জাতিক ইসলামী বিশ্ববিদ্যালয়। ১৯৮৩ সালে একটি কৃষিক্ষেত্রে এটি প্রতিষ্ঠা করা হয়, প্রতিষ্ঠানের সম্মানে বর্তমানে জায়গার নামকরণ করা হয়েছে জাকারিয়া পার্ক। শুরু থেকেই দারুল উলুম জাকারিয়া প্রসারিত হয়েছে, এখন "আইকেনহোফে" এর একটি শাখা আছে যা ২০০০ সালে প্রতিষ্ঠিত হয় এবং ম্যানডানে একটি মক্তব আছে। প্রতিষ্ঠানের প্রাক্তন ছাত্রদের কারণে এটি ব্যাপক খ্যাতি অর্জন করেছে।
প্রতিষ্ঠানটির বর্তমান প্রধান শেখ সাব্বির আহমেদ সালুুজি। হিফজুল কুরআন অনুষদে ১৬ জন শিক্ষক এবং আলিমিয়াহ, ক্বিরাত ও ইফতা অনুষদে ২২ জন শিক্ষক রয়েছেন। অন্যান্য সমস্ত বিভাগের সহায়ক কর্মী রয়েছে ৪০ জন।
প্রতিষ্ঠানে বর্তমানে ৭১৫ জন শিক্ষার্থী রয়েছে, ৩০০ স্থানীয় এবং বাকীদের মধ্যে ৫৬টি দেশের শিক্ষার্থী আছে। ৩০০ শিক্ষার্থী হাফিজ হওয়ার জন্য পড়াশোনা করছে এবং বাকি শিক্ষার্থীরা অন্যান্য বিভাগে পড়াশোনা করছে।
দারুল উলুম জাকারিয়ায় পাঁচটি অনুষদ রয়েছে:
আইএসও ৪২১৭

আইএসও ৪২১৭ আন্তর্জাতিক মান সংস্থা কর্তৃক ১৯৭৭ সালে প্রকাশিত একটি মান, যার দ্বারা মুদ্রা নামকরণ/মনোনয়ন, সংশ্লিষ্ট দেশের কোড (বর্ণ এবং সংখ্যাসূচক) এবং গৌণ মূদ্রাএককগুলির সম্পর্ক বর্ণনা করা হয়। এই বর্ণনা তিনটি সারণীতে দেওয়া হয়:
আইএসও ৪২১৭-এর প্রথম সংস্করণ ১৯৭৮ সালে প্রকাশিত হয়েছিল। টেবিল, ইতিহাস এবং চলমান আলোচনা আইএসও এবং সুইস অ্যাসোসিয়েশন ফর স্ট্যান্ডার্ডাইজেশনের পক্ষে ছয় গ্রুপ দ্বারা রক্ষণাবেক্ষণ করা হয়।
হুল এক্সপ্রেস

হুল এক্সপ্রেস পূর্ব রেল দ্বারা চালিত একটি দৈনিক সুপারফাস্ট এক্সপ্রেস ট্রেন, যা এবং হাওড়াকে সংযুক্ত করে। এটিকে রেগুলার এক্সপ্রেস (১৩০৫১/১৩০৫২) থেকে উন্নতিকরণ করা হয়েছে। ট্রেনটি ২২৩২১/২২৩২২ সংখ্যা দিয়ে চলাচল করে।
২২৩২১/২২৩২২ হাওড়া- সিউরি হুল এক্সপ্রেসের গড় গতি ৫৬ কিলোমিটার প্রতি ঘন্টা এবং উভয় দিকে ২৪২ কিলোমিটার রেললাইন ৪ ঘন্টা ২০ মিনিটে চলাচল করে। হুল এক্সপ্রেসের সর্বাধিক অনুমোদিত গতি ব্যান্ডেল ও আন্দালের মধ্যে ঘন্টায় ১১০ কিলোমিটার।
ট্রেনটিতে আদর্শ আইসিএফ রেক রয়েছে যা পূর্ব রেল দ্বারা রক্ষণাবেক্ষণ করা হয় যার সর্বোচ্চ গতি ১১০ কিলোমিটার প্রতি ঘন্টা। ট্রেনটি তে ১৩ টি কোচ রয়েছে:
এটি হাওড়া লোকো শেড ভিত্তিক ডাব্লুএপি ৪ / ডাব্লুএপি ৫ / ডাব্লুএপি ৭ লোকোমোটিভ দ্বারা হাওড়া থেকে সিউরি পর্যন্ত এবং এর বিপরীতে চালিত হয়।
ট্রেন ১৩০১৭/১৩০১৮ গণদেবতা এক্সপ্রেসের সাথে তার রেক ভাগ করে।
লা প্রভিঞ্চা পাভেসে

লা প্রোভিন্সিয়া পাভেসে একটি ইতালীয় ভাষার আঞ্চলিক দৈনিক পত্রিকা এবং পাভিয়া প্রদেশের প্রধান কাগজ। 
"লা প্রোভিন্সিয়া পাভেসে" গ্রুপ্পো ইদিদোরিয়ালে এল'এস্প্রেসোর সহযোগী সংস্থা ফিনগিলের মাধ্যমে পত্রিকাটি প্রকাশ করে। কাগজটির প্রধান কার্যালয় পাভিয়ায় অবস্থিত। 
২০১৩ সালে লা প্রোভিন্সিয়া পাভেসের প্রচলন ছিল ১৬,৫৮৫ অনুলিপি । এস্প্রেসো গ্রুপ জানিয়েছে যে, ২০১৪ সালে কাগজটির প্রচলন ছিল ১৫,৭০০ অনুলিপি।
গাজ্জেত্তা দি মানতোভা

গ্যাজেতা দি মানতোভা উত্তর ইতালির মান্টুয়ায় প্রকাশিত একটি ইতালিয়ান ভাষার স্থানীয় দৈনিক পত্রিকা।
"গ্যাজেতা দি মানতোভা" ১৬৬৪ সালে প্রতিষ্ঠিত হয়েছিল যা বিশ্বের অন্যতম প্রাচীনতম সংবাদপত্র হিসাবে বিদ্যমান। কাগজটির সদর দপ্তর মান্টুয়ায় অবস্থিত। কাগজটির মালিক হলেন গ্রুপ্পো এদিদোরিয়ালে এল'এস্প্রেসো । কাগজটির একটি স্বতন্ত্র রাজনৈতিক অবস্থান রয়েছে।
২০০৭ "গ্যাজেতা দি মানতোভার" প্রচলন ছিল ৩৪,০০০ অনুলিপি। ২০১৩ সালে গ্রুপ্পো এদিদোরিয়ালে এল'এস্প্রেসো কাগজের জন্য ২৫,৪৩৭ অনুলিপি প্রচলন দাবি করেছিলেন। সংস্থাটি জানিয়েছে যে, ২০১৪ সালে কাগজের প্রচলন ছিল ২৪,২০০ অনুলিপি
লেপা রাদা জেলা

লেপা রাদা জেলা উত্তর পূর্ব ভারতের চীন সীমান্তে অবস্থিত অরুণাচল প্রদেশ রাজ্যের ২৫ টি জেলার (২০২০ খ্রিস্টাব্দ অবধি) মধ্যে একটি জেলা৷ জেলাটির জেলাসদর বাসার শহরে অবস্থিত৷ জেলাটি রাজ্যের ১ নং পশ্চিম অরুণাচল প্রদেশ বিধানসভার ২৯ নং বাসার লোকসভা কেন্দ্রের অন্তর্গত৷ লেপা রাদা জেলাটি রাজ্যের কেন্দ্রস্থলে অবস্থিত তথা নামের আক্ষরিক অর্থ হলো, স্থানীয় ভাষায় লেপা অর্থ কেন্দ্র আর রাদা অর্থ গবাক্ষ৷ জেলাটিতে অবস্থিত চারটি তহশিল তথা প্রশাসনিক বিভাগ হলো যথাক্রমে, বাসার, তির্বিন, ডারি এবং সাগো৷ 
২০১৮ খ্রিস্টাব্দে নিম্ন সিয়াং জেলার আসাম রাজ্য সংলগ্ন দক্ষিণাংশ জেলাটি থেকে বিচ্ছিন্ন করে নতুন লেপা রাদা জেলা গঠন করা হয়৷
জেলাটি সম্পূর্ণভাবে পূর্বে সিয়াং জেলার অন্তর্ভুক্ত ছিলো৷ ১৯৯৯ খ্রিস্টাব্দে পশ্চিম সিয়াং জেলা আত্মপ্রকাশ করে, পরে ২০১৭ খ্রিস্টাব্দে পূর্ব ও পশ্চিম সিয়াং জেলা থেকে দক্ষিণের কিছু কিছু তহশিল নিয়ে নিম্ন সিয়াং জেলা গঠন করা হয়৷ ২০১৮ খ্রিস্টাব্দে নিম্ন সিয়াঙের উত্তর দিকের কিছু তহশিল নিয়ে লেপা রাদা জেলা গঠন করা হয়৷
জনবসতি
লেপা রাদা জেলা মুলত গালো উপজাতির লোকেদের বাস, গালোং তাদের কথ্য ভাষা এবং মোপিন হলো তাদের প্রধান ও কৃৃষিজ উৎসব৷
আলি বাদাউই

আলি বাদাউই (জন্ম: ৩ অক্টোবর ১৯৪০) হলেন একজন মিশরীয় ফুটবলার। ১৯৬০ গ্রীষ্মকালীন অলিম্পিকে তিনি মিশর জাতীয় ফুটবল দলের প্রতিনিধিত্ব করেছিলেন।
মেসসাজ্জেরো ভেনেতো - জর্নালে দেল ফ্রিউলি

মেসেজারো ভেনেতো -জিওরনালে দেল ফ্রিউলি একটি ইতালীয় স্থানীয় দৈনিক পত্রিকা, ইতালির উদিনে অবস্থিত। ফ্রিউলি-ভেনিজিয়া গিউলিয়ায় এটির সর্বাধিক পাঠক রয়েছে। পত্রিকাটির সোমবারের সংস্করণটির নাম "মেসেজারো দেল লুনেদি" । 
এটি ১৯৪৬ সালে প্রতিষ্ঠিত হয়েছিল যখন ফ্রিউলি ভেনেতোর অংশ ছিল এবং ভেনিজিয়া গিউলিয়াকে সোশ্যালিস্ট ফেডারেল রিপাবলিক অব ইউগোস্লাভিয়ার দাবি করা হয়েছিল। এটি ১৯৯৮ সালে গ্রুপ্পো ইদিদোরিয়ালে এল'এস্প্রেসো দ্বারা অধিগ্রহণ করা হয়েছিল। কাগজের সদর দফতর উদিনে অবস্থিত। 
"মেসেজারো ভেনেতোর" প্রচলন ২০০৪ সালে ৫১,৯৩৩ অনুলিপি ছিল। এস্প্রেসো গ্রুপ জানিয়েছে যে ২০১৪ সালে কাগজের প্রচলন ছিল ৪৪,৩০০ অনুলিপি।
জিওফ গ্রীনিজ

জিওফ্রে অ্যালেন জিওফ গ্রীনিজ (; জন্ম: ২৬ মে, ১৯৪৮) সেন্ট মাইকেলের ফন্তাবেলে এলাকায় জন্মগ্রহণকারী বার্বাডীয় বংশোদ্ভূত সাবেক ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৭০-এর দশকের শুরুরদিকে সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে বার্বাডোস ও ইংরেজ কাউন্টি ক্রিকেটে সাসেক্স দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, লেগ স্পিন বোলিংয়ে পারদর্শী ছিলেন জিওফ গ্রীনিজ।
১৯৬৬-৬৭ মৌসুম থেকে ১৯৭৫-৭৬ মৌসুম পর্যন্ত জিওফ গ্রীনিজের প্রথম-শ্রেণীর খেলোয়াড়ী জীবন চলমান ছিল। ১৯৬৮ থেকে ১৯৭৫ সাল পর্যন্ত সাসেক্সের পক্ষে খেললেও মিশ্র সফলতা পান।
১৯৬৬-৬৭ মৌসুমে প্রথম-শ্রেণীর ক্রিকেটে অভিষেক ঘটে তার। ঐ খেলার প্রথম ইনিংসে ২০৫ রান ও সাত উইকেট লাভ করেছিলেন তিনি।
সমগ্র খেলোয়াড়ী জীবনে পাঁচটিমাত্র টেস্টে অংশগ্রহণ করেছেন জিওফ গ্রীনিজ। ৬ এপ্রিল, ১৯৭২ তারিখে জর্জটাউনে সফরকারী নিউজিল্যান্ড দলের বিপক্ষে টেস্ট ক্রিকেটে অভিষেক ঘটে তার। ৬ এপ্রিল, ১৯৭৩ তারিখে একই মাঠে সফরকারী অস্ট্রেলিয়া দলের বিপক্ষে সর্বশেষ টেস্টে অংশ নেন তিনি।
১৯৭১-৭২ মৌসুমে নিউজিল্যান্ড দল ক্যারিবীয় দ্বীপপুঞ্জে পদার্পণ করে। জর্জটাউন টেস্টের মাধ্যমে জিওফ গ্রীনিজের অভিষেক পর্ব সম্পন্ন হয়। ৫০ ও অপরাজিত ৩৫ রান তুলেন। এরপর, পোর্ট অব স্পেনে সিরিজের চূড়ান্ত টেস্টে ৩৮ ও ২১ রান তুলেন তিনি। তবে, পরবর্তী শীতকালে সফররত অস্ট্রেলিয়া দলের বিপক্ষে তাকে বেশ প্রতিকূলতার মুখোমুখি হতে হয়েছিল। এরফলে, তাকে দলের বাইরে চলে যেতে হয়।
আন্তর্জাতিক ক্রিকেট থেকে প্রত্যাখ্যাত হবার পর, বার্বাডোসের পক্ষে খেলা চালিয়ে যেতে থাকেন ও সফলতার স্বাক্ষর রাখেন। ১৯৭৬ সালে শেল শীল্ডে বার্বাডোসের পক্ষে খেলাকালীন বার্বাডোস সরকারের কাছ থেকে বাঁধাপ্রাপ্ত হন ও আলোচনার কেন্দ্রবিন্দুতে উপনীত হন। পূর্বেকার শীত মৌসুমে একটি আন্তর্জাতিক দলের সদস্যরূপে তিনি রোডেশিয়া গমন করেছিলেন। শ্বেতাঙ্গদের সংখ্যালঘু আইনের অধীনে থাকাকালীন রোডেশিয়া গমনের ফলে তার আন্তর্জাতিক খেলোয়াড়ী জীবনে অকাল সমাপ্তি ঘটে। বার্বাডোস দল থেকে তাকে বের করে দেয়া হয় ও দেশে ফেরৎ পাঠিয়ে দেয়া হয়।
ওয়েস্ট ইন্ডিজের পক্ষে খেলা সর্বশেষ শ্বেতাঙ্গ খেলোয়াড় ছিলেন তিনি। এক সময় ২০০৮ সাল পর্যন্ত ব্রেন্ডন ন্যাশকে এ মর্যাদায় স্থান দেয়া হতো। কিন্তু, পরবর্তীতে জানা যায় যে, ব্রেন্ডন ন্যাশ মিশ্রবর্ণের অধিকারী ছিলেন।
ইরোস নাও

ইরোস নাও শীর্ষস্থানীয়, ভিডিও অন-ডিমান্ড বিনোদন এবং মিডিয়া প্ল্যাটফর্মের ভিত্তিক একটি ভারতীয় সাবস্ক্রিপশন, যা ২০১২ সালে চালু হয়েছিল। এটি এরস ইন্টারন্যাশনাল পিএলসি- র ডিজিটাল মিডিয়া ম্যানেজমেন্ট আর্ম ইরোস ডিজিটাল দ্বারা মালিকানাধীন এবং নিয়ন্ত্রিত। নেটওয়ার্ক মিডিয়া স্ট্রিমিং এবং ভিডিও-অন-ডিমান্ড পরিষেবাদি সরবরাহ করে। ডিজিটাল প্ল্যাটফর্মটি মোবাইল, ট্যাবলেট, ওয়েব এবং টিভি সহ বেশিরভাগ ইন্টারনেট-সংযুক্ত স্ক্রিনে অ্যাক্সেসযোগ্য।
১৯৭৭ সালে প্রতিষ্ঠিত, ইরোস ইন্টারন্যাশনাল পিএলসি চলচ্চিত্র অর্জনের সাথে ব্যবসা শুরু করেছিল এবং কয়েক বছরের মধ্যে এটি ভিএইচএসের প্রথম পরিবেশক হয়ে উঠল। ২০১২ সালে, যখন ইরোস তার ডিজিটাল অন-ডিমান্ড বিনোদন প্ল্যাটফর্মের ইরোস নাও চালু করল, সংস্থাটি সম্পূর্ণ উল্লম্বভাবে ইন্টিগ্রেটেড স্টুডিওতে রূপান্তরিত হয়। ইরোস নাও বিশ্বজুড়ে ভারতীয় বিনোদনের ১.৫ মিলিয়ন জনসংখ্যার লক্ষ্যবস্তুতে পরিণত হয়েছে। প্রথম দিকে ইরোস নাও চলচ্চিত্র এবং সংগীত ভিডিওর কন্টেন্টের মাধ্যমে তাদের কার্যক্রম শুরু করেছিলো। ২০১২ থেকে ২০১৮ পর্যন্ত এটি শর্ট ফিল্ম, ওয়েব-সিরিজ এবং মূল ফুলের তোড়া অধীনে বিশেষভাবে তৈরি কন্টেন্টের মতো সামগ্রী যুক্ত করেছে। ইরোস নাও বক্ররেখার পরিসংখ্যানে এগিয়ে থাকার জন্য বিভিন্ন শীর্ষস্থানীয় টেলিকম এবং সামগ্রী প্লেয়ারদের সাথে চুক্তি করেছে।
ইরোস নাও ১২,০০০ এরও বেশি ডিজিটাল শিরোনাম রয়েছে যার মধ্যে চলচ্চিত্র, টেলিভিশন শো, সঙ্গীত ভিডিও এবং আড়াই লক্ষ সঙ্গীত ট্র্যাক অন্তর্ভুক্ত রয়েছে। প্ল্যাটফর্মটিতে চেনি কুম, হ্যাপি ভাগ জায়েগি, মনমার্জিয়া, বাজিরাও মাস্তানি, , গোলিয়ানো কি রসালিলা রাম-লীলা, রকস্টার, শুভ মঙ্গল সাবধান, ভিকি ডোনার, মুকবাবাজ, মুন্না মাইকেল, কি অ্যান্ড কা, ইংলিশ ভিংলিশের মতো ব্লকব্লাস্টার ফিল্ম রয়েছে , সেলভন্ধন, জিন্দেগি বিরাট হেইন, মৈন প্যায়ার কিয়া এবং পাদোসান ১০ টি ভারতীয় আঞ্চলিক ভাষায় বিভিন্ন শিরোনামের মধ্যে রয়েছেন। ডিজিটাল অন-চাহিদা প্ল্যাটফর্মের আন্তর্জাতিক শোগুলির একটি সংগ্রহ রয়েছে যা হাম টিভি এবং এআরওয়াই টিভিতে প্রচারিত হয়।
শ্রিয়া সরন

শ্রিয়া সরন ভটনাগর ( ; জন্ম ১১ সেপ্টেম্বর ১৯৮২) শ্রিয়া নামেও পরিচিত একজন ভারতীয় অভিনেত্রী এবং মডেল, যিনি দক্ষিণ ভারতীয়, বলিউড এবং আমেরিকান চলচ্চিত্রে অভিনয়ের জন্য পরিচিত। সরন দেরাদুনে জন্মগ্রহণ করেছিলেন এবং তার শৈশবকালের অধিকাংশ সময় হরিদ্বারে কাটিয়েছেন। ২০০১ সালে তার নৃত্য প্রশিক্ষক তাকে রেনু নাথনের প্রথম গানের ভিডিও "তিরাকতি কিউ হাওয়া"-তে উপস্থিত হওয়ার সুযোগ দিয়েছিলেন, যা বহু ভারতীয় চলচ্চিত্র নির্মাতাদের নজরে সরনকে নিয়ে এসেছিল। যদিও সরন একজন সুপরিচিত নৃত্যশিল্পী হওয়ার আকাঙ্ক্ষা করেছিলেন, তবুও তাকে মুখ্য চরিত্রে অভিনয়ের জন্য একটি প্রস্তাব দেওয়া হয়েছিল। ফলস্বরূপ ২০০১ সালের তেলুগু চলচ্চিত্র "ইশতাম" দিয়ে অভিনয়ে অভিষিক্ত হন সরন। তার প্রথম বাণিজ্যিকভাবে সফল চলচ্চিত্র ছিল "সন্তোষম" (২০০২)।
হিন্দি ও তামিল চলচ্চিত্র শিল্পে নিজের অবস্থান মজবুত করার পাশাপাশি বেশ কয়েকটি তেলুগু চলচ্চিত্রেও অভিনয় করেন তিনি। তিনি ২০০৭ সালে সেই সময়ের সর্বাধিক ব্যবসায়িক সফল তামিল চলচ্চিত্র ""-তে অভিনয় করেছিলেন। ২০০৭ সালের বলিউড চলচ্চিত্র "আওয়ারাপান"-এ অভিনয়ের জন্য তিনি সমালোচকদের প্রশংসাও অর্জন করেছিলেন। ২০০৮ সালে সরন আমেরিকা-ভারত সহ-প্রযোজনায় নির্মিত তার প্রথম ইংরেজি চলচ্চিত্র "দ্য আদার ইন্ড অব দ্য লাইন"-এ মুখ্য চরিত্রে অভিনয় করেছিলেন। তার অভিনীত উল্লেখযোগ্য চলচ্চিত্রগুলির মধ্যে রয়েছে তামিলের "কন্দস্বামী" (২০০৯) এবং মালয়ালমের "পোক্কিরি রাজা" (২০১০) প্রভৃতি - যেগুলি দক্ষিণ ভারতীয় চলচ্চিত্র জগতে তাকে একজন জনপ্রিয় অভিনেত্রী হিসাবে প্রতিষ্ঠিত করেছিল। ২০১২ সালে দীপা মেহতার পরিচালনায় ব্রিটিশ-কানাডিয়ান চলচ্চিত্র "মিডনাইট'স চিলড্রেন" -এ তিনি অভিনয় করেছিলেন, যেটি সালমান রুশদির একই নামে রচিত ম্যান বুকার পুরস্কার বিজয়ী উপন্যাস অবলম্বনে নির্মিত হয়েছিল, ছবিটিতে অভিনয়ের জন্য তিনি আন্তর্জাতিক সমালোচকদের প্রশংসা পেয়েছিলেন। তিনি "পবিত্র" (২০১৩) এবং "চন্দ্র" (২০১৩)-এর মতো চলচ্চিত্রে অভিনয় করে বাণিজ্যিকভাবে আরো সাফল্য অর্জন করেছিলেন। ২০১৪ সালে সমালোচকদের দ্বারা প্রশংসিত তেলুগু চলচ্চিত্র "মনম"-এ সরন তার অভিনয়ের জন্য প্রশংসিত হয়েছিলেন।
চলচ্চিত্রে অভিনয় ছাড়াও সৌন্দর্য এবং স্বাস্থ্য পণ্যগুলির প্রচারে সারা ভারত জুড়ে বিভিন্ন ব্র্যান্ডের প্রধিনিধি হয়েছিলেন সরন। অন্যান্য জনহিতকর কর্মকাণ্ডের মধ্যে তিনি দাতব্য প্রতিষ্ঠানের জন্য স্বেচ্ছাসেবী হয়েছিলেন। ২০১১ সালে তিনি বিশেষ চাহিদাসম্পন্ন দৃষ্টি প্রতিবন্ধীদের নিয়োগের জন্য একটি স্পা চালু করেছিলেন। তিনি সেলিব্রিটি ক্রিকেট লিগের প্রথম দুইটি মরশুমের ব্র্যান্ড প্রতিনিধিও ছিলেন।
শ্রিয়া সরন ভটনাগর জন্ম ১৯৮২ সালের ১১ সেপ্টেম্বর উত্তর ভারতের হরিদ্বারে পুষ্পেন্দ্র শরণ ভটনাগর এবং নীরজা সরন ভটনাগরের পরিবারে জন্মগ্রহণ করেছিলেন। তার বাবা ভারত হেভী ইলেক্ট্রিক্যালস লিমিটেডের জন্য কাজ করতেন এবং তার মা হরিদ্বারের দিল্লি পাবলিক স্কুল, রানীপুর এবং নয়াদিল্লির দিল্লি পাবলিক স্কুল, মথুরা রোড-এর রসায়নের একজন শিক্ষিকা ছিলেন। সরন উভয় স্কুল থেকেই পড়াশোনা শেষ করেছিলেন, যেখানে তার মা পাঠদান করতেন। অভিরুপ নামে তার একজন বড় ভাই রয়েছেন, তিনি মুম্বাইয়ে বাস করেন।
তিনি যখন বেড়ে উঠছিলেন, তখন তার পরিবার হরিদ্বারের ছোট শহর বিএইচএল কলোনীতে বাস করত। পরে তিনি দিল্লির লেডি শ্রী রাম কলেজে পড়াশুনা করেন এবং সাহিত্যে স্নাতক ডিগ্রি অর্জন করেন।
সরন একজন দক্ষ নৃত্যশিল্পী। শৈশবে তিনি প্রথমে তার মায়ের থেকে কত্থক এবং রাজস্থানী লোক নৃত্যের প্রশিক্ষণ পেয়েছিলেন এবং পরে শোভনা নারায়ণের থেকে কত্থক রীতির প্রশিক্ষণ নিয়েছিলেন। তিনি কলেজের অনেক নৃত্য দলে এবং তার শিক্ষকদের সাথে যুক্ত ছিলেন। তারা তাদের নৃত্যের দ্বারা সামাজিক সমস্যাগুলিকে তুলে ধরত।
গ্যাজেতা দি পারমা

"গ্যাজেতা দি পারমা" একটি সাপ্তাহিক সংবাদপত্র হিসাবে ১৭৩৫ সালে প্রতিষ্ঠিত হয়েছিল। প্রাথমিক অবদানকারীদের মধ্যে জিওভানি গুয়ারেসি, জিউসেপ ভার্দি, আর্টুরো টসকেনিনি, আলবার্তো বেভিলাক্কোয়া, লুকা গোল্ডোনি এবং লিওনার্দো সাসসিয়া অন্তর্ভুক্ত ছিল। দৈনিকটি পারমা সম্পর্কিত স্থানীয় খবরের উপর দৃষ্টি নিবদ্ধ করে। 
২০০৭ সালে "গ্যাজেতা দি পারমার" প্রচলন ছিল ৪৩,০০০ অনুলিপি।
লা নুয়াভা সারদেইনা

লা নুয়াভা সারদেইনা সার্ডিনিয়া দ্বীপের একটি ইতালিয়ান আঞ্চলিক দৈনিক পত্রিকা।
"লা নুয়াভা সারদেইনা" ১৮১৯ সালে এনরিকো বার্লিংগুয়ার কর্তৃক প্রতিষ্ঠিত, যিনি একই নামে নাম, ইতালীয় কমিউনিস্ট পার্টির জাতীয় সম্পাদক এনরিকো বার্লিংগুয়ারের দাদা ছিলেন। কাগজটির সদর দপ্তর সাসারিতে অবস্থিত। "লা নুয়াভা সারদেইনা" ১৯৮০ সালে গ্রুপ্পো ইদিদোরিয়ালে এল'এস্প্রেসো দ্বারা অধিগ্রহণ করা হয়েছিল।
২০০৮ সালের "লা নুয়াভা সারদেইনার" প্রচলন ছিল ৫৯,৮১৯ অনুলিপি। এস্প্রেসো গ্রুপ জানিয়েছে যে, ২০১৪ সালে কাগজের প্রচলন ছিল ৪২,৩০০ কপি।
এলকুমেদো উইলেট

এলকুমেদো টনিটো উইলেট, (; জন্ম: ১ মে, ১৯৫৩) নেভিসের চার্লসটাউন এলাকায় জন্মগ্রহণকারী সাবেক ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৭০-এর দশকের শুরুরদিকে সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে লিওয়ার্ড আইল্যান্ডস দলের প্রতিনিধিত্ব করেন। দলে তিনি মূলতঃ স্লো লেফট-আর্ম অর্থোডক্স বোলিং করতেন তিনি। এছাড়াও, বামহাতে নিচেরসারিতে ব্যাটিং করতেন এলকুমেদো উইলেট।
১৯৭০-৭১ মৌসুম থেকে ১৯৮৮-৮৯ মৌসুম পর্যন্ত এলকুমেদো উইলেটের প্রথম-শ্রেণীর খেলোয়াড়ী জীবন চলমান ছিল। নেভিসীয় বংশোদ্ভূত স্লো বামহাতি স্পিনার এলকুমেদো উইলেট লিওয়ার্ড আইল্যান্ডসের প্রথম ব্যক্তি হিসেবে ওয়েস্ট ইন্ডিজের পক্ষে খেলার গৌরব অর্জন করেন।
১৭ বছর বয়সে ১৯৭০-৭১ মৌসুমে লিওয়ার্ড আইল্যান্ডসের সদস্যরূপে প্রথম-শ্রেণীর ক্রিকেটে অভিষেক ঘটে এলকুমেদো উইলেটের। ১৯৮৮-৮৯ মৌসুমে সর্বশেষ খেলায় অংশ নেন তিনি। ১৯৭৩ সালে ওয়েস্ট ইন্ডিয়ান একাদশের সদস্যরূপে গ্ল্যামারগনের বিপক্ষে ৮/৭৩ ও ৩/৪৪ বোলিং পরিসংখ্যান গড়েন। পরবর্তীকালে ৮/৭৩ বোলিং পরিসংখ্যানই তার খেলোয়াড়ী জীবনের সেরা সাফল্য হিসেবে বিবেচিত হয়।
সমগ্র খেলোয়াড়ী জীবনে পাঁচটিমাত্র টেস্টে অংশগ্রহণ করেছেন এলকুমেদো উইলেট। ৯ মার্চ, ১৯৭৩ তারিখে ব্রিজটাউনে সফরকারী অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। ২৭ ডিসেম্বর, ১৯৭৪ তারিখে কলকাতায় স্বাগতিক ভারত দলের বিপক্ষে সর্বশেষ টেস্টে অংশ নেন তিনি।
১৯৭২ সালে নিউজিল্যান্ড দল ক্যারিবীয় দ্বীপপুঞ্জে পদার্পণ করে। তন্মধ্যে, এলকুমেদো উইলেটকে প্রতিপক্ষীয় দলের বিপক্ষে সেরা বামহাতি ফিঙ্গার স্পিনার হিসেবে বিবেচনায় আনা হয়। ১৯৭২-৭৩ মৌসুমে অস্ট্রেলিয়ার বিপক্ষে অভিষেককালীন তার বয়স ছিল ১৯ বছর। ঐ টেস্টে তিনি দুই উইকেট লাভ করেন। পরবর্তী দুই টেস্টে তিনি আরও পাঁচ উইকেট পান। তন্মধ্যে, পোর্ট অব স্পেন টেস্টে ব্যক্তিগত সেরা ৩/৩৩ লাভ করেন।
ফলশ্রুতিতে, ১৯৭৩ সালে ইংল্যান্ড গমনার্থে তাকে ওয়েস্ট ইন্ডিজ দলে অন্তর্ভুক্ত করা হয়। ঐ সফরে ৩০ উইকেট পেলেও তাকে টেস্ট খেলার সুযোগ দেয়া হয়নি। এরপর, ১৯৭৪-৭৫ মৌসুমে ভারত ও পাকিস্তান গমন করেন। উভয় দলের বিপক্ষে একটি করে টেস্ট খেলে দুই উইকেট লাভ করেন। ঐ সময়ে দল নির্বাচনে ধারাবাহিকতা না থাকায় তাকে আর খেলার সুযোগ দেয়া হয়নি। এছাড়াও, ওয়েস্ট ইন্ডিজের পেস আক্রমণের উত্থানে তাকে পর্দার অন্তরালে চলে যেতে হয়েছিল।
আন্তর্জাতিক ক্রিকেট থেকে প্রত্যাখ্যাত হলেও আরও চৌদ্দ মৌসুম খেলা চালিয়ে যান। মাঠে তিনি খুব কমই প্রভাব বিস্তার করেছিলেন। তবে, ওয়েস্ট ইন্ডিজ দলে তার অন্তর্ভুক্তিতে ক্যারিবীয় ক্ষুদ্র দ্বীপগুলো বিরাট প্রভাব ফেলে।
জুলাই, ২০১০ সালে গ্রোভ পার্কের নেভিসের প্রধান ক্রীড়া মাঠের নাম পরিবর্তন করে তার সম্মানার্থে এলকুমেদো উইলেট পার্ক রাখা হয়। নাম পরিবর্তনের বিষয়টি ঐ দ্বীপের প্রধান গুরুত্বপূর্ণ ঘটনা হিসেবে স্বীকৃতি পায়। দ্বীপের বেশ কয়েকজন প্রশাসকসহ নেভিসের প্রধানমন্ত্রী যোসেফ প্যারি ঐ অনুষ্ঠানে যোগ দেন।
এলকুমেদো’র ভ্রাতৃষ্পুত্র স্টুয়ার্ট উইলিয়ামস ওয়েস্ট ইন্ডিজের পক্ষে টেস্ট ও একদিনের আন্তর্জাতিকে অংশ নিয়েছেন। তার পুত্রদ্বয় টোনিটো উইলেট ও আকিতো উইলেট প্রথম-শ্রেণীর ক্রিকেটে অংশগ্রহণ করছে।
শি ইয়োমি জেলা

শি ইয়োমি জেলা উত্তর পূর্ব ভারতের চীন সীমান্তে অবস্থিত অরুণাচল প্রদেশ রাজ্যের ২৫ টি জেলার (২০২০ খ্রিস্টাব্দ অবধি) মধ্যে একটি জেলা৷ জেলাটির জেলাসদর তাতো শহরে অবস্থিত৷ ৯ই ডিসেম্বর ২০১৮ খ্রিস্টাব্দে পশ্চিম সিয়াং জেলার চিন সীমারেখা সংলগ্ন একাধিক তহশিল নিয়ে শি ইয়োমি জেলা গঠিত এবং দক্ষিণাংশ পশ্চিম সিয়াং জেলা নামেই রয়ে যায়৷
একদা এটি শুতীয়া রাজ্যের অন্তর্ভুক্ত ছিলো৷
এই জেলার মেছুকা অঞ্চল অতিক্রম করলেই রয়েছে ম্যাকমোহন সীমা যা ভারত ও চীনৈর সীমানা নির্দেশ করে৷ 
শি ইয়োমি জেলাতে আদি,টাগিন এবং মেমবা জনজাতির লোক বাস করেন৷ জেলায় লোকবসতিযুক্ত উপত্যকা অঞ্চলগুলিতে তারা ডোনি পোলো, তিব্বতি বৌদ্ধধর্ম ও খ্রিস্টধর্ম অবলম্বী লোকের বাস৷
জেলাটিতে আদি ভাষা, বাংনি টাগিন ভাষা এবং মেমবা ভাষাভাষীর লোক বাস করেন৷
জেলাটি চারটি তহশিলে বিভক্ত যথা মেছুকা, তাতো, পিদি এবং মণিগং৷ জেলাটি অরুণাচল প্রদেশ পূর্ব লোকসভা কেন্দ্রের অন্তর্গত৷
অরুণাচল সীমান্ত মহাসড়ক উদ্বোধন ও কার্যকরী হওয়ার আগে পর্যন্ত এই জেলায় যাতায়াতের একমাত্র পথ ছিলো ধাবনপথ, যার মাধ্যমে ভারতীয় বিমানবাহিনী সেখানে বসবাসকারী জনসাধারণের জন্য প্রয়োজনীয় দ্রব্যাদি পৌঁছে দিতো৷
ভারতীয় বিমান বাহিনী মেছুকাতে অবস্থিত মেছুকা আগাম অবতরণ ক্ষেত্র রক্ষণাবেক্ষণের দায়িত্বে রয়েছে৷ এণ্টোনভ এন-৩২ এবং হেলিকপ্টারের মাধ্যমে ধাবনপথে আসাম থেকে নিয়মিত বিভিন্ন দ্রব্যাদি লেনদেন চলে৷ ২০১৭ খ্রিস্টাব্দে ভারত সরকারের তৎপরতায় রানওয়েটি কংক্রিট করে নতুনভাবে উন্নত ও শক্ত সামর্থ্য করে ৪৭০০ ফুট দীর্ঘায়িত করা হয়েছে৷ এলাকাতে উল্লেখযোগ্য হারে সৈন্যবাহিনীর উপস্থিতি লক্ষণীয়৷
উড়ান স্কিমের অধীনে সপ্তাহে দুদিন হেলিকপ্টার সার্ভিস চালু করা হয়েছে৷ এছাড়াও উড়ান স্কিমের বাইরে অরুণাচল প্রদেশ সরকার নিজস্ব ৯ স্থানবিশিষ্ট দৃৃৃৃঢ়উড্ডয়ক বায়ুপথ চালু করেছেন৷
দৃৃষ্টিনান্দনিক, উপজাতি বহুল, সুদৃৃশ্য পর্বতাদির অবস্থান, বরফাবৃৃত শৃৃঙ্গ এবং সিয়ম নদীর সৌন্দর্যের কারণে হালে শি ইয়োমি জেলার মেছুকা অরুণাচল প্রদেশে একাধিক পর্যটনক্ষেত্রের মধ্যে যথেষ্ট পরিচিতি লাভ করেছে৷ উপত্যকার সৌন্দর্য বর্ধনে সিয়ম নদীর গুরুত্ব অপরিসীম৷ এখানে সর্বাধিক প্রসিদ্ধ দর্শনীয় স্থানটি হলো চারশত বছর পুরানো মহাযান বৌদ্ধধর্মাবলম্বীদের উপাসনালয় সামতেন ইয়ংচা মঠ, যা তাওয়াং মঠের সমসাময়িক৷ এটি মেছুকার পর্বতশিখরের সর্বপশ্চিমে অবস্থিত৷
ভিমিক্স

ভিএমিক্স মূল্য ও বৈশিষ্ট্যগুলি একাধিক সংস্করণে উপলব্ধ। বর্তমান সংস্করণগুলিতে বেসিক, বেসিক এইচডি, এসডি, এইচডি, ৪কে এবং প্রো অন্তর্ভুক্ত। আসল সংস্করণ কেনা এবং ব্যবহারকারী যেটি আপগ্রেড করতে চায় তার মধ্যে পার্থক্যের জন্য ব্যবহারকারীরা এক সংস্করণ থেকে অন্য সংস্করণে আপগ্রেড করতে পারে। আপডেটগুলি ১ বছরের জন্য যে কোনও সংস্করণ কেনার সাথে বিনামূল্যে প্রদান করা হয়, ১ বছর পরে ব্যবহারকারীরা অতিরিক্ত বছর ৬০ ডলারের বিনিময়ে কিনতে পছন্দ করতে পারেন। 
সিপিইউ উপর নির্ভর ছাড়াও, ভিমিক্স সফ্টওয়্যার প্রচন্ডভাবে সুবিধা হিসেবে কাজে লাগায় জিপিইউ প্রিভিউকে। যেমন গ্রাফিক্স লাইব্রেরি উপর নির্ভর ডাইরেক্ট থ্রিডি, সফ্টওয়্যার একচেটিয়া অবশিষ্ট নেতৃস্থানীয় উইন্ডোজ অপারেটিং সিস্টেম এ চলে। যদিও এটি বুট ক্যাম্পের মাধ্যমে চালানো যেতে পারে। স্টুডিওকাস্ট পূর্বে ইঙ্গিত দিয়েছে যে সফ্টওয়্যারটি নিবেদিত এনভিডিয়া ভিডিও কার্ডগুলিতে ভালোভাবে চলে।
মে রবসন

ম্যারি জিনেট রবিসন (১৯ এপ্রিল ১৮৫৮ – ২০ অক্টোবর ১৯৪২) ছিলেন একজন অস্ট্রেলিয়ায় জন্মগ্রহণকারী মার্কিন অভিনেত্রী। অভিনয় জগতে মে রবসন নামে অধিক পরিচিত এই অভিনেত্রী কর্মজীবনের ব্যপ্তি ছিল ৫৮ বছর। ১৮৮৩ সালে তিনি ২৫ বছর বয়সে অভিনয় জীবন শুরু করেন। ১৯শ শতাব্দীর শেষভাগ ও ২০শ শতাব্দীর প্রারম্ভের একজন প্রধানতম মঞ্চ অভিনেত্রী রবসন ১৯৩০-এর দশকের একাধিক চলচ্চিত্রে কাজ করার জন্য পরিচিত। তিনি "লেডি ফর আ ডে" (১৯৩৩) চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। তিনি প্রথম অস্ট্রেলীয় হিসেবে অস্কারের মনোনয়ন লাভ করেন।
ম্যারি জিনেট রবিসন ১৮৫৮ সালের ১৯শে এপ্রিল নিউ সাউথ ওয়েলসের উপনিবেশ মোয়ামায় জন্মগ্রহণ করেন। রবসন এই স্থানটিকে "অস্ট্রেলিয়ার ঝোপঝাড়" হিসেবে আখ্যায়িত করেন। তার পিতা হেনরি রবিসন ও মাতা জুলিয়া (বিবাহপূর্ব শ্লেসিঞ্জার)। চার ভাইবোনের মধ্যে তিনি চতুর্থ। তার বাকি ভাইবোনেরা হলেন উইলিয়ামস, জেমস, ও অ্যাডিলেড।
১৮৭০ সালে তারা সপরিবারে লন্ডনে পাড়ি জমান। রবসন উত্তর লন্ডনের হাইগেটের স্যাক্রেড হার্ট কনভেন্ট স্কুলে পড়াশোনা করেন, এবং ব্রাসেলসে ভাষা শিক্ষা নিয়ে অধ্যয়ন করেন। তিনি ফরাসি ভাষার পরীক্ষা দিতে প্যারিস যান।
সিয়াং জেলা

সিয়াং জেলা উত্তর পূর্ব ভারতের চীন সীমান্তে অবস্থিত অরুণাচল প্রদেশ রাজ্যের ২৫ টি জেলার (২০২০ খ্রিস্টাব্দ অবধি) মধ্যে একটি (২১তম) জেলা৷ জেলাটির জেলাসদর বোলেং শহরে অবস্থিত৷ পশ্চিম সিয়াং ও পূর্ব সিয়াং জেলা থেকে কিছু কিছু তহশিল নিয়ে সিয়াং জেলা গঠন করা হয়৷ বর্তমানে এই জেলাতে রয়েছে ৩২ নং রামগং কায়িং ও ৩৫ নং বোলেং পাঙ্গিন নির্বাচন কেন্দ্র দুটি৷ ২০১৫ খ্রিস্টাব্দে ২৭শে নভেম্বর তৎকালীন মুখ্যমন্ত্রী নাবাম তুকি এই জেলাটিকে আনুষ্ঠানিকভাবে স্বীকৃৃতি দান করেন৷ 
জেলাটির নাম এসেছে ঐ জেলার মধ্য দিয়ে প্রবাহাত ঐতিহ্যবাহী সিয়াং নদীর নাম থেকে৷ মনে করা হয় সিয়াং শব্দটি আংসি হিমবাহের নামের অপভ্রংশ ও পুনর্বিন্যাসের ফল৷ স্থানীয় আদি ভাষায় 'আসি' শব্দের অর্থ 'জল' এবং 'সি' শব্দের অর্থ 'এই', এখানে 'এই' বলতে আংসি হিমবাহের কথা উল্লেখ করা হচ্ছে৷ উত্তরে হিমালয়ের দিকে তিব্বতের বুরাং প্রদেশে রয়েছে এই হিমবাহটি৷ সাংপো নদীর উৎপত্তিস্থল এই আংসি হিমবাহ অঞ্চেল পাদদেশে সংখ্যাগরিষ্ঠভাবে আদি জনগোষ্ঠীরই বসবাস৷ 
ভৌগোলিকভাবে, অরুণাচল প্রদেশের সিয়াং নদীকেন্দ্রিক সিয়াং বলয়ের জেলাগুলির মধ্যস্থলে রয়েছে এই সিয়াং জেলা৷ জেলাসদর বোলেং পাসিঘাট থেকে ১০০ কিলোমিটার উত্তর পশ্চিমে, আলং থেকে ৪৫ কিলোমিটার উত্তরপূর্বে এবং পাঙ্গিন থেকে ২২ কিলোমিটার উত্তরে অবস্থিত৷
২০১৩ খ্রিস্টাব্দের ২১শে মার্চ তৎকালীন অরুণাচল প্রদেশের মুখ্যমন্ত্রী নতুন সিয়াং জেলার প্রস্তাব বিবেচনা করার কথা প্রস্তাবিত করেন৷ প্রায় আঠেরো মাস পরে পাঙ্গিন শহরকে নতুন জেলার অস্থায়ী জেলাসদর বলে ঘোষণা করা হয় কিন্তু স্থানীয়দের আলোচনার ভিত্তিতে পরবর্তীকালে বোলেং শহরকে জেলাসদরের মর্যাদা দেওয়া হয়৷ 
২০১৫ খ্রিস্টাব্দের ২৭ নভেম্বর নাবাম তুকি পাঙ্গিনে দাঁড়িয়ে অরুণাচল প্রদেশের ২১তম জেলা হিসাবে সিয়াঙের নাম ঘোষণা করেন৷ নতুন জেলা গঠনের ফলে জনসাধারণের প্রশাসনিক সুবিধা ও সহযোগিতা প্রাপ্তি সহজতর হয়ে ওঠে৷ পাঙ্গিনের পেরামে জেলাশাসকের আবাসস্থল, ছোটো স্টেডিয়াম, বিদ্যালয়, চিকিৎসালয়, থাকার ঘর, সেতু এবং পাকা রাস্তা তৈরীর জন্য ও অন্যান্য ক্ষেত্রে উন্নয়মূলক কাজের একাধিক ঘোষণা ও বিনিয়োগের প্রতিশ্রুতি দেওয়া হয়৷ 
জেলাটিতে ৪ টি মহকুমা ও মোট নয়টি জেলা পরিষদ রয়েছে৷
সিয়াং জেলাতে দুটি বিধানসভা কেন্দ্র রয়েছে:
মে হুইটি

ডেম ম্যারি লুইস ওয়েবস্টার, ডিবিই (১৯ জুন ১৮৬৫ - ২৯ মে ১৯৪৮) ছিলেন একজন ইংরেজ অভিনেত্রী। মঞ্চ ও চলচ্চিত্র জগতে তিনি মে হুইটি নামে অধিক পরিচিত এবং পরবর্তীকালে তার দাতব্য কার্যক্রমের জন্য তিনি ডেম মে হুইটি নামে পরিচিতি লাভ করেন। তিনি দ্বিতীয় নারী বিনোদনকর্মী হিসেবে ডেম খেতাব লাভ করেন। তার বাড়িতেই ব্রিটিশ অভিনয়শিল্পীদের সংঘ ইকুইটি প্রতিষ্ঠিত হয়েছিল। যুক্তরাজ্যে সফল কর্মজীবনের পর তিনি ৭২ বছর বয়সে হলিউড চলচ্চিত্রে কাজ করেন। সেখানে তিনি "নাইট মাস্ট ফল" (১৯৩৭) ও "মিসেস মিনিভার" (১৯৪২) চলচ্চিত্রে অভিনয়ের জন্য দুইবার শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন।
মে হুইটি ১৮৬৫ সালের ১৯শে জুন ল্যাঙ্কাশায়ারের লিভারপুলে জন্মগ্রহণ করেন। তার পিতা উইলিয়াম আলফ্রেদ হুইট (আনু. ১৮৩৭-১৮৭৬) ছিলেন একটি সংবাদপত্রের মালিক। এবং তার মাতা ম্যারি লুইজা (বিবাহপূর্ব অ্যাশটন, আনু. ১৮৩৭-১৮৯৪)। তার পিতামহ মাইকেল জেমস হুইটি ছিলেন লিভারপুলের প্রধান কনস্টেবল ও "লিভারপুল ডেইলি পোস্ট"-এর প্রতিষ্ঠাতা।
জামিয়া উলুমুল ইসলামিয়া

জামিয়া উলুমুল ইসলামিয়া () একটি ইসলামি বিশ্ববিদ্যালয়, যা পাকিস্তানের করাচির বান্নুরী শহরে অবস্থিত। দারুল উলুম দেওবন্দের আদর্শে এটি পরিচালিত হয়। ২০০৭ সালের তথ্য অনুযায়ী জামিয়ার বিভিন্ন শাখা ও বিভাগে প্রায় ১২ টি দেশের ১২ হাজার শিক্ষার্থী ছিল।
এর ছাত্ররা "হরকাতুল মুজাহিদিন (হুম)", "জাইশ-ই-মোহাম্মদ (জেএম)", এবং "সিপাহে সাহাবা পাকিস্তান" "(এসএসপি)" এর মতো বেশ কয়েকটি জিহাদি সংগঠন প্রতিষ্ঠা ও টিকিয়ে রেখেছে। এখান থেকে "মাসিক বাইয়্যিনাত" প্রকাশিত হয়।
১৯৯৭ সালের ২ নভেম্বর জামিয়া উলুমুল ইসলামিয়ার দুই পণ্ডিত হাবিবুল্লাহ মুখতার ও আবদুস সামিকে লক্ষ্য করে দু'জন মোটরসাইকেল আরোহী তাদের ভ্যানে একটি বিস্ফোরক ডিভাইস ছুড়ে মারলে, তারা নিহত হন। আরেকজন পণ্ডিত ইউসুফ লুধিয়ানভি, ১৮ মে ২০০০ সালে করাচিতে বন্দুকধারীদের গুলিতে নিহত হয়েছিল। ২০০৩ সালের ৩০ মে বান্নুরী মসজিদের সামনে সশস্ত্র লোকজন মাদ্রাসার তৎকালীন প্রধান মুফতি নিজামউদ্দিন শামজাই'র গাড়িতে হামলা চালালে তিনি নিহত হন। ২০০৪ সালের অক্টোবর জামিল আহমদ খান নামে আরও এক আলেম মোটরসাইকেলে দুই বন্দুকধারীর গুলিতে নিহত হন। ১৩ই মে ২০১২ সালে, আসলাম শেখুপুরির গাড়িতে দুই মোটরসাইকেল বন্দুকধারী গুলি করলে তিনি গুলিবিদ্ধ হয়ে নিহত হন। তিনি ২৫ বছর ধরে জামিয়ার সাথে যুক্ত ছিলেন।
জামিয়া বিন্নুরীয়া

<nowiki> </nowiki>জামিয়া বিন্নুরীয়া ( আরবি : الجامعۃ البنوریۃ العالمیۃ) পাকিস্তানের একটি আন্তর্জাতিক দেওবন্দি মাদ্রাসা। এটি একটি আধুনিক মাদ্রাসা হিসেবে বিবেচিত হয়।
মুফতি মুহাম্মদ নাঈম ১৯৭৮ সালে "জামিয়া বিন্নুরীয়া" প্রতিষ্ঠা করেছিলেন । এটি ইত্তেহাদ তানজিমাতুল মাদারিসে দ্বীনিয়ার (আইটিএমডি) সাথে সম্পর্কিত, এটি পাঁচটি ধর্মীয় শিক্ষাবোর্ডের কনফেডারেশন। একসময় "জামিয়া বিন্নুরীয়া" পাকিস্তানে বিদেশী শিক্ষার্থীদের সর্বাধিক তালিকাভুক্তি ছিল বলে জানা যায়। ১১ ই সেপ্টেম্বর, ২০০১ এর হামলার পরে এর আন্তর্জাতিক তালিকাভুক্তি হ্রাস পেয়েছে । ২০০৫ সালে, এর প্রায় ৩,০০০ পুরুষ এবং ৫০০ মহিলা ছাত্র ছিল, যার মধ্যে যুক্তরাষ্ট্র, কানাডা, যুক্তরাজ্য, ফ্রান্স, জার্মানি এবং পূর্ব এশিয়ার শিক্ষার্থী অন্তর্ভুক্ত ছিল। "জামিয়া বিন্নুরীয়ায়" মহিলাদের জন্য ইফতা বিভাগ আছে । 
২০২০ সালের ২০ শে জুন মুফতি মুহাম্মদ নাঈমের মৃত্যুর পরে তাঁর ছেলে নোমান নাঈম ২৩ শে জুন ২০২০ সালে এর অধ্যক্ষ নিযুক্ত হন। 
জামিয়া বিন্নুরীয়াতে নিম্নলিখিত বিভাগসমূহ রয়েছে:
মারোনীয় মণ্ডলী

মারোনীয় মণ্ডলী (, ) হল একটি পূর্বদেশীয় কাথোলিক সর্বস্বত্ব নির্দিষ্ট মণ্ডলী যা পূর্ব মণ্ডলীসমূহের যাজকীয় বিধি মোতাবেক স্বায়ত্তশাসনের পাশাপাশি পোপ এবং আন্তর্জাতিক কাথোলিক মণ্ডলীর সঙ্গে পূর্ণ সংযোগ বজায় রাখে। ২০১১ সাল থেকে লেবাননের উত্তর বৈরুতের বিকার্কিতে আসীন কুলপিতা বিশারা বুতরুস আর-রাহী এর নেতৃত্বে রয়েছেন। দাফতরিকভাবে আন্তিয়খিয়াস্থ সুরীয় মারোনীয় মণ্ডলী নামে পরিচিত এই মণ্ডলীটি স্তোত্রপদ্ধতি ও ঐতিহ্যগত দিক দিয়ে সুরীয় খ্রীষ্টধর্মের অন্তর্ভুক্ত।
চর্বি

চর্বি বলতে প্রাণীদেহ থেকে প্রাপ্ত স্নেহ পদার্থ জাতীয় উপাদানকে বোঝায়। তেল কক্ষ তাপমাত্রায় তরল অবস্থায় থাকে; এর বিপরীতে চর্বি কঠিন অবস্থায় থাকে। রাসায়নিকভাবে তেল ও চর্বি উভয়েই ট্রাইগ্লিসেরাইড নামক পদার্থ দিয়ে গঠিত। সাধারণত হাঁস-মুরগী, গরু-বাছুর, (পাশ্চাত্যের দেশগুলিতে) শূকর, ইত্যাদির দেহ থেকে চর্বিকলা সংগ্রহ করা হয়। দুগ্ধজাত দ্রব্য যেমন পনির, মাখন ও ননীযুক্ত দুধ প্রাণীজাত স্নেহ পদার্থের কিছু উদাহরণ।
মার্কিন যুক্তরাষ্ট্রে বিক্রিকৃত প্রাণিজ অবশিষ্ট দ্রব্যের মধ্যে যদি বিশুদ্ধ স্নেহ পদার্থের পরিমাণ ৩০%-এর বেশি থাকে এবং আমিষের পরিমাণ ১৪%-এর কম থাকে, তাহলে তাকে চর্বি হিসেবে গণ্য করা হয়।
ইংরেজিতে "অ্যানিমাল ফ্যাট" (Animal fat) পরিভাষাটি দিয়ে প্রাণীদেহ থেকে প্রাপ্ত শক্ত চর্বি ও চর্বিজাত তেল, উভয়কেই বোঝানো হয়ে থাকে।
চর্বি গলিয়ে প্রাপ্ত তেল সেঁকা ময়দার সুখাদ্যকে খাস্তা করতে, এর বুনট আরও ঝুরঝুরে করতে ব্যবহার করা হতে পারে। চর্বি গলানো তেল বিশেষ স্বাদের জন্য নির্বাচন করা হতে পারে। অনেক সময় তেল অন্যান্য উপাদানের স্বাদ ধারণ ও বহন করতে পারে। এছাড়া চর্বিজাত তেল গরম করে তাতে অন্য খাবার রান্না করা হতে পারে (এক্ষেত্রে তেলের প্রজ্জ্বলন বিন্দু উচ্চ হতে হয়)।
ট্রাইগ্লিসেরাইড

ট্রাইগ্লিসেরাইড এক ধরনের এস্টার জাতীয় জৈব যৌগ যা গ্লিসারল এবং তিনটি স্নেহজ অম্ল (ফ্যাটি অ্যাসিড) অণু নিয়ে গঠিত। 
ট্রাইগ্লিসেরাইড মানুষ ও অন্যান্য মেরুদণ্ডী প্রাণীর দেহে প্রাপ্ত চর্বি বা মেদের প্রধান উপাদান। এছাড়া এটি উদ্ভিজ্জ স্নেহ পদার্থ বা তেলেরও প্রধান উপাদান। 
মানবদেহের রক্তেও ট্রাইগ্লিসেরাইড থাকে। খাদ্যগ্রহণের পরে শর্করা বা মেদ পদার্থ থেকে প্রাপ্ত অতিরিক্ত শক্তি বা ক্যালরি মানুষের যকৃতে ট্রাইগ্লিসেরাইডে রূপান্তরিত হয় এবং এগুলি মেদকলার উপাদান হিসেবে জমা থাকে। মাত্রাতিরিক্ত ট্রাইগ্লিসারাইড উৎপাদিত হলে রক্তেও এর পরিমাণ বেড়ে যেতে পারে। এছাড়া মানবচর্মের ঘর্মমেদগ্রন্থি থেকে নিঃসৃত তৈলাক্ত পদার্থ বা সিবামেও ট্রাইগ্লিসেরাইড থাকে।
ট্রাইগ্লিসেরাইডগুলিতে সাধারণত সম্পৃক্ত ও অসম্পৃক্ত - এই দুই শ্রেণীতে ভাগ করা হয়। সম্পৃক্ত ট্রাইগ্লিসেরাইডের অণুতে C=C কার্যকরী দলটি অনুপস্থিত থাকে। অন্যদিকে অসম্পৃক্ত ট্রাইগ্লিসেরাইডের অণুতে এক বা একাধিক C=C কার্যকরী দল থাকে। অসম্পৃক্ত মেদগুলি সাধারণত কক্ষ তাপমাত্রায় তরল থাকে কারণ এগুলির গলনাঙ্ক নিম্ন।
রক্তে মাত্রাতিরিক্ত ট্রাইগ্লিসেরাইড থাকলে হৃদরোগ, সন্ন্যাসরোগ (স্ট্রোক), ধমনীপ্রাচীর কঠিনীভবন (আর্থেরোস্ক্লেরোসিস), ইত্যাদি হতে পারে।
মার্কিন যুক্তরাষ্ট্রের জাতীয় কোলেস্টেরল শিক্ষা কর্মসূচি রক্তে ট্রাইগ্লিসেরাইডের মাত্রা সম্পর্কে নিম্নলিখিত নির্দেশনাগুলি প্রদান করেছে:
৮ থেকে ১২ ঘণ্টা উপবাসের পরে রক্তে ট্রাইগ্লিসেরাইডের মাত্রা পরীক্ষা করা হয়। আহারের পরে রক্তে ট্রাইগ্লিসেরাইডের মাত্রা সাময়িকভাবে বেশি থাকে।
মার্কিন হৃৎপিণ্ড সংস্থা (American Heart Association) হৃৎপিণ্ডের সুস্বাস্থ্য রক্ষার্থে রক্তে ট্রাইগ্লিসেরাইডের মাত্রা ১০০ মিগ্রা/ডেসিলিটার (১.১ মিলিমোল/লিটার) বা তার কম রাখতে সুপারিশ করেছে।
মানচিত্রাবলী

মানচিত্রাবলী বা ভূচিত্রাবলী বা মানচিত্র গ্রন্থ বলতে সমগ্র পৃথিবীর বা পৃথিবীর কোনও অঞ্চলের একাধিক মানচিত্রের বাঁধাইকৃত সঙ্কলনকে বোঝায়।
আকার ও ভেতরে পরিবেশিত তথ্যের পরিমাণ ও প্রকৃতি অনুযায়ী বিভিন্ন ধরনের মানচিত্রাবলী প্রকাশিত হতে পারে। কিছু ভ্রমণকারী ছোট আকারের মানচিত্রাবলী বহন করেন, যাতে সড়ক ও দিকনির্দেশনা সংক্রান্ত তথ্য দেওয়া থাকে। ভ্রমণকারীর মানচিত্রাবলী সাধারণত কুণ্ডলিত তারে বাঁধাই করা থাকে, যাতে একে সহজে সমতল করে খোলা রাখা যায়। আবার কিছু কিছু মানচিত্রাবলী অত্যন্ত বৃহৎ ও অনুপুঙ্খ খুঁটিনাটি বিবরণে সমৃদ্ধ, যেগুলি খুলে পড়তে বিশেষ অবলম্বনের প্রয়োজন হতে পারে। 
একটি আকরগ্রন্থ (রেফারেন্স) হিসেবে ব্যবহৃত সাধারণ মানচিত্রাবলীতে বিভিন্ন স্থানের ভৌগোলিক অবস্থানের উপরে জোর দেওয়া হয়। দেশের ও দেশের প্রশাসনিক উপবিভাজনগুলির রাজনৈতিক সীমানার পাশাপাশি ভূতাত্ত্বিক, ভূরাজনৈতিক, সামাজিক, ধর্মীয় ও অর্থনৈতিক পরিসংখ্যানসমৃদ্ধ মানচিত্রও অন্তর্ভুক্ত করা হতে পারে। বিশেষ বিষয়ের মানচিত্রাবলীতে একটি মাত্র বিষয়ের উপর জোর দেওয়া হয়, যেমন কৃষি বা জলবায়ু। সাধারণ মানচিত্রাবলীগুলিতে স্থানের ছবি, সারণি বা ছকে পরিবেশিত উপাত্ত, বিভিন্ন অঞ্চল সম্পর্কে বাস্তব তথ্য, এবং গ্রন্থের শেষে স্থাননামগুলির একটি নির্ঘণ্ট থাকে যাতে স্থাননামের পাশে পৃষ্ঠাসংখ্যা, এবং মানচিত্রের উল্লম্ব ও অনুভূমিক অক্ষ বরারবর স্থানটির অবস্থান সংখ্যা ও বর্ণের মাধ্যমে নির্দেশ করা থাকে। কখনও কখনও দ্রাঘিমা ও অক্ষাংশ দ্বারাও নির্ঘণ্টের স্থাননামের মানচিত্রে অবস্থান নির্দেশ করা হতে পারে। 
আধুনিক কম্পিউটার ও ইন্টারনেটের যুগে এসে বাঁধানো বই ছাড়াও কম্পিউটারের মনিটরের পর্দায় প্রদর্শনযোগ্য মানচিত্র সঙ্কলন প্রকাশ করা হয়ে থাকে।
১৬শ শতকে গেরার্দুস মের্কাতর (মার্কেটর) নামক একজন ব্যক্তি একটি মানচিত্র সঙ্কলন গ্রন্থনা করেন। তাঁর এই মানচিত্রাবলী গ্রন্থের ভেতরের মলাটে একটি অঙ্কিত ছবি ছিল, যেখানে দেখা যায় গ্রিক পুরাণের অ্যাটলাস নামের এক দৈত্য পৃথিবীকে কাঁধে নিয়ে বহন করছে। এরপরে অন্যান্য প্রকাশিত মানচিত্রাবলী গ্রন্থগুলিতেও অ্যাটলাসের ছবি রাখা শুরু হয়। তখন থেকে পাশ্চাত্যে, বিশেষ করে ইংরেজি ভাষায়, মানচিত্রাবলী বা মানচিত্র সঙ্কলনকে "অ্যাটলাস" বা এই জাতীয় নামে ডাকা হয়। ১৫৭০ খ্রিস্টাব্দে আব্রাহাম অর্টেলিয়াসের সঙ্কলিত "থিয়েটার অফ দ্য ওয়ার্ল্ড"-কে ইতিহাসের সর্বপ্রথম আধুনিক মানচিত্রাবলী হিসেবে গণ্য করা হয়।
পৃথিবী ছাড়া সৌরজগতের অন্যান্য গ্রহ ও উপগ্রহের মানচিত্রাবলীও প্রকাশ করা হয়েছে।
মোতাহার উদ্দিন

মোতাহার উদ্দিন (২৪ আগস্ট ১৯৩৫ – ১০ জানুয়ারী ১৯৭৪) যিনি মোতাহার উদ্দিন মাস্টার নামে পরিচিত। বাংলাদেশের ভোলা জেলার রাজনীতিবিদ, মুক্তিযোদ্ধা ও তৎকালীন বাকেরগঞ্জ-৩ (বরিশাল-৩) আসনে সংসদ সদস্য ছিলেন।
মোতাহার উদ্দিন ২৪ আগস্ট ১৯৩৫ সালে ভোলার লালমোহনের হাওলাদার বাড়িতে জন্মগ্রহণ করেন। তার পিতা মৌলভী সুলতান আহমেদ মাদ্রাসার শিক্ষক ও মাতা আছিয়া খাতুন গৃহিণী ছিলেন। ছয় বোন এক ভাইয়ের মধ্যে তিনি সবার বড় ছিলেন। তার স্ত্রী মাহমুদা বেগম। তাদের দুই ছেলে ও দুই মেয়ে।
তজুমদ্দিন চাঁদপুর মাধ্যমিক বিদ্যালয়ে অস্টম শ্রেণী পর্যন্ত পড়ে ভোলা সরকারী স্কুল থেকে ১৯৫০ সালে মাধ্যমিক পাস করে বরিশাল বিএম কলেজ থেকে ১৯৫২ সালে প্রথম বিভাগে এইচএসসি ও ঢাকা থেকে বিএ এবং বিএড ডিগ্রী অর্জন করেন।
মোতাহার উদ্দিন ১৯৬২ সালে ইউনিয়ন পরিষদের মেম্বার নির্বাচিত হয়ে একই বছরে চেয়ারম্যান নির্বাচিত হণ। ১৯৭০ সালের পাকিস্তানের জাতীয় পরিষদ নির্বাচনে আওয়ামী লীগের প্রার্থী হিসেবে জাতীয় পরিষদ সদস্য নির্বাচিত হন। ১৯৭১ সালে তিনি মুক্তিযোদ্ধে অংশগ্রহণ করেন। তিনি ১৯৭৩ সালের প্রথম জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে তৎকালীন বাকেরগঞ্জ-৩ (বরিশাল-৩) আসন থেকে সংসদ সদস্য নির্বাচিত হন।
মোতাহার উদ্দিন ১০ জানুয়ারী ১৯৭৪ সালে ভোলার লালমোহনের গজারিয়া বাজারে আততায়ীর গুলিতে মৃত্যুবরণ করেন।
নসীহত

নসীহত "(نصيحة ) নাসীহা, নাসীহাহ" হল একটি আরবি শব্দ যার অর্থ "উপদেশ"। এর মানে "দায়িত্বশীলতার পরামর্শ"ও হতে পারে (বিশেষত ইসলামী পরিপ্রেক্ষিতে)। ইসলামী নবী মুহাম্মদ দ্বীনকে (ধর্ম) নসীহত (উপদেশ, দ্বায়িত্বশীলতা, উত্তম পরামর্শ) হিসাবে বর্ণনা করেছেন। নসীহত চাওয়াকে সাধারণত নসীহতের বা জ্ঞানের অভাবের তুলনায় অধিকাংশ ক্ষেত্রে কিংবা ভক্তিমূলক আচরণ হিসেবেই ইতিবাচক হিসেবে গণ্য করা হয়। যদিও এই কাজে কাওকে তিরস্কার বা বকাঝকা করা হতে পারে, এটি বেশিরভাগ ক্ষেত্রেই উপদেশদাতা করে থাকেন বিষয়ের গুরুত্ব বোঝানোর জন্য। নসীহত সাধারণত এটা নিশ্চিত করতে করা হয় যে, কেউ ইসলামের শিক্ষাকে যথাযথভাবে প্রযোগ করছে কিনা।
ইউচি ওয়াতানাবে

ইউচি ওয়াতানাবে একজন জাপানি মিশ্র মার্শাল শিল্পী এবং পেশাদার কুস্তিগির। তিনি শুটোর লাইটওয়েট বিভাগে অংশ নেন এবং উদ্বোধনী শুটো লাইটওয়েট চ্যাম্পিয়ন হন কাজুহিরো কুসায়ানাগিকে পরাজিত করে। প্রো-রেসলার হিসাবে তিনি সুপার রাইডার নামে রিয়েল জাপান প্রো রেসলিংয়ের হয়ে প্রতিযোগিতা করেন। তিনি ডব্লিউ*আইএনজি, বিগ জাপান প্রো রেসলিং, আইডাব্লুএ জাপান, ব্যাটলার্টস, ড্রামাটিক ড্রিম টিম, প্রো রেসলিং কেজেকি, প্রো রেসলিং জিরো -১ এবং ডায়মন্ড রিংয়ের মতো উল্লেখযোগ্য প্রচারের জন্যও রেসলি করেছেন।
ওয়াতানাবে সাটোরু সায়ামার অধীনে শুটো প্রশিক্ষণ নেন এবং তার সিকেন্দো স্কুলের প্রথম প্রশিক্ষণার্থী। তিনি সিজার তাকেশির অধীনে শ্যুটবক্সিংও শিখেছিলেন, তিনি হাইস্কুলের অপেশাদার কুস্তি চ্যাম্পিয়ন ছিলেন, তাঁর হাইস্কুলের কুস্তি ক্লাবের অধিনায়ক ছিলেন তিনি আর মিতসুহারু মিসাওয়া সহ-অধিনায়ক এবং তোশিয়াকি কাওয়াদা তার জুনিয়র ছিলেন। ১৯৮৪ সালে সমস্ত জাপান ছাত্র রেসলিংয়ে নিহন বিশ্ববিদ্যালয়ের প্রতিনিধিত্ব করে অংশ নিয়েছিলেন এবং ৬৮ কেজি ফ্রিস্টাইল বিভাগের ফাইনালে ভবিষ্যতের অলিম্পিক পদকপ্রাপ্ত কোসেই আকাইশির কাছে হেরে গিয়েছিলেন। তিনি সাম্বো এবং জুডোর প্রশিক্ষণও নিয়েছিলেন। ওয়াতানাবে শ্যুটিং জিম মোবারায় প্রশিক্ষকের পাশাপাশি সায়ামার সিকেন্দো স্কুলের প্রশিক্ষক হিসাবে কাজ করেছেন। তিনি এখন প্রধান প্রশিক্ষক হিসাবে সুপার টাইগার জিম গুনমা চালাচ্ছেন।
লুইজ ইনাসিউ লুলা দা সিলভা

লুইজ ইনাসিউ লুলা দা সিলভা (; আ-ধ্ব-ব: [luˈiz iˈnasju ˈlulɐ dɐ ˈsiwvɐ]; ; জন্ম ২৭শে অক্টোবর ১৯৪৫), যিনি লুলা নাম সমধিক পরিচিত, একজন ব্রাজিলীয় রাজনীতিবিদ যিনি ব্রাজিলের ৩৯তম এবং বর্তমান রাষ্ট্রপতি। লুলা ব্রাজিলের শ্রমিক দলের প্রতিষ্ঠাতা সদস্যদের একজন। তিনি এর পূর্বে ২০০৩ থেকে ২০১০ সাল পর্যন্ত ব্রাজিলের রাষ্ট্রপতির দায়িত্ব পালন করেন। 
রাষ্ট্রপতি থাকাকালীন সময়ে লুলা ব্রাজিলে ব্যাপক আকারে বিভিন্ন সমাজ সংস্কারমূলক কর্মসূচির প্রবর্তন করেন (যেমন বোলসা ফামিলিয়া ও ফোমি জেরু), যেগুলির লক্ষ্য ছিল দারিদ্র্য দূরীকরণ এবং ব্রাজিলের নিম্নবিত্ত শ্রমিক শ্রেণীদের জীবনযাত্রার মান উন্নয়ন। আন্তর্জাতিক পর্যায়ে লুলা জলবায়ু পরিবর্তন এবং ইরানের পারমাণবিক কর্মসূচিসহ বিভিন্ন আন্তর্জাতিক গুরুত্ববিশিষ্ট বিষয়ে বড় ভূমিকা পালন করেন। লুলাকে বিশ্ব পর্যায়ে "জাতিসমূহের মধ্যে ক্ষমতার ভারসাম্য পরিবর্তনে উচ্চাভিলাষী ব্যক্তিত্ব" হিসেবে বর্ণনা করা হয়েছে।
লুলার পরে তাঁর প্রধান কর্মকতা দিলমা রুসেফ রাষ্ট্রপ্রধান হন। লুলা ব্রাজিলের রাজনীতিতে এক স্থায়ী পরিবর্তন সাধন করেন; তার নীতিগুলিকে একত্রে লুলাবাদ নাম দেওয়া হয়েছে। তিনি ব্রাজিলের ইতিহাসে সবচেয়ে জনপ্রিয় রাজনীতিবিদদের একজন। ক্ষমতায় থাকাকালীন সময়ে তিনি সারা বিশ্বের অন্যতম জনপ্রিয় নেতা ছিলেন। ২০১১ সালে ৪০ বছরের ধূমপায়ী লুলার গলায় ক্যান্সার ধরা পড়ে; তবে রাসায়নিক চিকিৎসা (Chemotherapy) গ্রহণের পরে তিনি সুস্থ হয়ে ওঠেন।
২০১৬ সালের শুরুতে তৎকালীন রাষ্ট্রপ্রধান দিলমা রুসেফ লুলাকে তার অধীনস্থ নির্বাহী বিভাগের প্রধান কর্মকর্তা হিসেবে নিয়োগ দেন, কিন্তু সর্বোচ্চ কেন্দ্রীয় আদালতের বিচারপতি গিলমার মেন্দেস লুলার উপরে অসমাপ্ত তদন্তের প্রেক্ষিতে এই নিয়োগে বাধা দেন।
২০১৭ সালের জুলাইয়ে লুলাকে হুন্ডি ও দুর্নীতির দায়ে দোষী সাব্যস্ত করে সাজা দেওয়া হয়। লুলা রায়ের বিরুদ্ধে আপীল করে ব্যর্থ হন এবং ২০১৮ সালের এপ্রিল মাসে তাকে গ্রেফতার করা হয়। এরপর লুলা ২০১৮ সালের রাষ্ট্রপতি নির্বাচনে অংশ নেবার চেষ্টা করলে তাকে দেশের ঊর্ধ্বতন নির্বাচনী আদালত "ফিচা লিম্পা" নামক আইনের আওতায় বাধা দেয়। ২০১৯ সালের নভেম্বর মাসে সর্বোচ্চ আদালতের নির্দেশে লুলাকে কারাগার থেকে মুক্ত করা হয়।
পূর্ব রাজাবাজার

পূর্ব রাজাবাজার বাংলাদেশের ঢাকা উত্তর সিটি কর্পোরেশনের শেরে বাংলা নগর থানার ৪০ নং ওয়ার্ডের অন্তর্ভুক্ত একটি মহল্লা। বাংলাদেশের আদমশুমারি ও গৃহগণনা-২০১১ অনুযায়ী, পূর্ব রাজাবাজারে ৬,১৯৫ খানায় ২৯,৮২০ জন মানুষ বসবাস করেন।